BODOLAND रादाब – कक्राझार, 12 जुन : फिफा मुलुग कापनि अनगायै गुबुन मोनसे रायखांजाथाव जोलुर बादायलायनाय इउरप कापआ दिनैनिफ्राय जागायबाय। भारतनि समबादियै दिनै फुंनि 12:30 रिंगायाव जागायबाय इउरप काप। 1960 माइथायनिफ्रायनो जागायजेन्नाय बे बादायलायनाया ब्रै बोसोराव जायोमोनब्लाबो थांनाय 2020 माइथायनि बादायलायनायखौ कर’नानि गिथावना थासारिनि थाखाय दोनथ’नो गोनां जादोंमोन। रायखांनो गोनांदि बे गेलेनाय बादायलायनायखौ गंनै हादोरा खुंबोदोंमोनब्लाबो देग्लाय बोसोराव गिबि खेबनि थाखाय गं 11 हादरफोरा लोगो लालायना खुंफुंनो सिगांदों। गासै मोन 24 हान्जानि बाहागो लानायजों बादायलायनाय बे गेलेनाया फैगौ 11 जुलाइआव फाइनाल एबा जोबथा गेलेनायनाया जागोन। दिनैनिफ्राय जागायजेन्नाय गिबि गेलेनाय एबा बेखेवजेननाया इटालि आरो तुर्किनि गेजेराव जानानै थाङो। मख’नो गोनांदि थांनाय 2016 माइथायनि इउरप कापआव पर्टुगाल हादोरनि टिमआ चेम्पियन जानो हादोंमोन।